b'\n_START_ARTICLE_\nVelika nagrada Japonske 1995\n_START_SECTION_\nPred dirko\n_START_PARAGRAPH_\nBenettonov dirka\xc4\x8d, Michael Schumacher, si je z zmago \xc5\xbee na predhodni dirki za Veliko nagrado Pacifika zagotovil svoj drugi dirka\xc5\xa1ki naslov prvaka. V dirka\xc5\xa1kem prvenstvu je vodil z dvaindevetdesetimi to\xc4\x8dkami, Damon Hill pa je bil drugi z devetinpetdesetimi. Na voljo je bilo \xc5\xa1e najve\xc4\x8d dvajset prvenstvenih to\xc4\x8dk, tako da Hill ni ve\xc4\x8d mogel ujeti Schumacherja. \xc4\x8ceprav je bil dirka\xc5\xa1ki naslov \xc5\xbee oddan, pa je bil boj za konstruktorski naslov prvaka \xc5\xa1e odprt. Benetton je vodil s stotriindvajsetimi to\xc4\x8dkami, drugouvr\xc5\xa1\xc4\x8deni Williams je imel stodve prvenstveni to\xc4\x8dki, na voljo pa je bilo \xc5\xa1e najve\xc4\x8d dvaintrideset prvenstvenih to\xc4\x8dk._NEWLINE_V tednu pred dirko, je bil Hill mo\xc4\x8dno kritiziran v britanskih medijih zaradi slabega dirkanja na prej\xc5\xa1njih dirkah, ob tem so se pojavile tudi govorice, da bi Heinz-Harald Frentzen lahko zamenjal Hilla v Williamsu za prihodnjo sezono 1996. Kljub govoricam je pred dirko Williamsov \xc5\xa1ef, Frank Williams, izrazil svojo polno podporo Hillu._NEWLINE_Pred dirko je pri\xc5\xa1lo do dveh sprememb med dirka\xc4\x8di. Jean-Christophe Boullion, ki je od pete dirke sezone za Veliko nagrado Monaka dirkal za Sauber, je bil odpu\xc5\xa1\xc4\x8den, zamenjal ga je Karl Wendlinger. Wendlinger se je tako vrnil v Formulo 1 po hudi nesre\xc4\x8di na dirki za Veliko nagrado Monaka 1994, zaradi katere je bil ve\xc4\x8d tednov v komi. Druga sprememba je bila vrnitev Mike H\xc3\xa4kkinena v McLaren po tem, ko je moral prej\xc5\xa1njo dirko za Veliko nagrado Pacifika izpustiti zaradi operacije slepi\xc4\x8da.\n_START_SECTION_\nProsti trening in kvalifikacije\n_START_PARAGRAPH_\nProsti trening za dirko je potekal v dveh delih, v petek in soboto zjutraj, obakrat po uro in petin\xc5\xa1tirideset minut in na suhi stezi. Michael Schumacher je bil najhitrej\xc5\xa1i prvi dan prostega treninga s \xc4\x8dasom 1:40,410, z dvema desetinkama sekunde zaostanka je bil na drugem mestu H\xc3\xa4kkinen. Williamsova in Ferrarijeva dirka\xc4\x8da sta zasedla mesta od tri do \xc5\xa1est, Williamsova dirka\xc4\x8da, Hill in David Coulthard, sta bila tretji in peti, Ferrarijeva, Jean Alesi in Gerhard Berger pa \xc4\x8detrti in \xc5\xa1esti. Drugi dan prostega treninga je najhitrej\xc5\xa1i \xc4\x8das postavil H\xc3\xa4kkinen, 1:40,389. Eddie Irvine je bil z Jordanom drugi najhitrej\xc5\xa1i z dvema desetinkama zaostanka. Tretjeuvr\xc5\xa1\xc4\x8deni Hill je zaostajal tri desetinke sekunde za H\xc3\xa4kkinenom, Schumacher pa je bil \xc4\x8detrti. Ferrarijeva dirka\xc4\x8da, Alesi in Berger sta bila peti in osmi, med njima sta se uvrstila Frentzen z Sauberjem in Coulthard. \xc4\x8ceprav sta oba Willismasova dirka\xc4\x8da, Hill in Coulthard, zletela s steze, sta kon\xc4\x8dala v prvi deseterici._NEWLINE_Kvalifikacije so potekale v dveh enournih delih, v petek in soboto popoldne. Za \xc5\xa1tartno vrsto je \xc5\xa1tel najhitrej\xc5\xa1i \xc4\x8das dirka\xc4\x8da, ki ga je dosegel na prvem ali drugem delu kvalifikacij. Schumacher je z dirkalnikom Benetton B195 osvojil svoj deseti najbolj\xc5\xa1i \xc5\xa1tartni polo\xc5\xbeaj v karieri s \xc4\x8dasom 1:38,023. V prvo vrsto se je uvrstil tudi Alesi z zaostankom osmih desetink sekunde. H\xc3\xa4kkinen je osvojil tretje \xc5\xa1tartno mesto, Hill pa z zaostankom sekunde \xc4\x8detrto. H\xc3\xa4kkinen je s tretjim mestom izena\xc4\x8dil najbolj\xc5\xa1i kvalifikacijski dose\xc5\xbeek sezone z dirke za Veliko nagrado Belgije, njegov mo\xc5\xa1tveni kolega pri McLarnu, Mark Blundell, pa je imel slabe kvalifikacije. V prvem delu kvalifikacij je s svojim dirkalnikom mo\xc4\x8dno tr\xc4\x8dil v zid, pri tem pa tako po\xc5\xa1kodoval dirkalnik, da ni ve\xc4\x8d mogel postaviti \xc4\x8dasa. Podobno se mu je primerilo tudi v drugem delu kvalifikacij v soboto, ko je v ovinku 130R \xc5\xa1e mo\xc4\x8dneje tr\xc4\x8dil v zid. Po zdravni\xc5\xa1kem nasvetu ni ve\xc4\x8d dirkal v kvalifikacijah, tako da je moral \xc5\xa1tartati iz ozadja. Aguri Suzuki je s svojim Ligierom do\xc5\xbeivel hudo nesre\xc4\x8do na sobotnih kvalifikacijah, v kateri je utrpel zlom rebra, tako da ni mogel nastopiti na dirki.\n_START_SECTION_\nDirka\n_START_PARAGRAPH_\nVe\xc4\x8dji del dirke je bila steza mokra, zato so bili \xc4\x8dasi krogov po\xc4\x8dasnej\xc5\xa1i kot na kvalifikacijah. V nedeljo so se dirka\xc4\x8di prvi\xc4\x8d podali na stezo ob 9:30 po lokalnem \xc4\x8dasu za polurno ogrevanje pred dirko. Kljub slabi formi na kvalifikacijah, pa sta bila oba Williamsova dirka\xc4\x8da na mokri stezi med najhitrej\xc5\xa1imi. Hill je postavil najhitrej\xc5\xa1i \xc4\x8das 2:00,025, Coulthard je dosegel tretji \xc4\x8das, med njiju se je uvrstil Schumacher, \xc4\x8detrti \xc4\x8das pa je postavil Alesi, osem desetink sekunde za Hillom. \xc4\x8ceprav se je na dirko kvalificiralo \xc5\xa1tiriindvajset dirka\xc4\x8dev, jih je \xc5\xa1tartalo le dvaindvajset, kajti Suzuki zaradi po\xc5\xa1kodbe iz kvalifikacij ni mogel dirkati, Roberto Moreno s Fortijem pa ni \xc5\xa1tartal zaradi okvare menjalnika._NEWLINE_\xc5\xa0tart dirke je bil ob 14:00 po lokalnem \xc4\x8dasu. Vsi dirka\xc4\x8di so dirko za\xc4\x8deli z de\xc5\xbenimi gumami, saj je bila steza \xc5\xa1e mokra od jutranjega de\xc5\xbeja. Schumacher je z najbolj\xc5\xa1ega \xc5\xa1tartnega polo\xc5\xbeaja povedel, Alesi pa je bil zaradi prezgodnjega \xc5\xa1tarta kaznovan z desetsekundnim kazenskim postankom v boksih, ki ga je opravil v tretjem krogu,, na stezo se je po prestani kazni vrnil na deseto mesto. Tudi Alesijev mo\xc5\xa1tveni kolega, Berger, je zaradi prezgodnjega \xc5\xa1tarta dobil enako kazen. V ozadju se je Gianni Morbidelli s Footworkom v prvem ovinku zavrtel v pesek, ker ga je od zadaj zadel Wendlinger. Morbidelliju je ob tem ugasnil motor, zato je moral odstopiti. V sedmem krogu je Alesi zapeljal na postanek v bokse, kjer so mu zamenjali de\xc5\xbene pnevmatike s pnevmatikami brez profila za suho stezo, kajti idealna linija se je \xc5\xbee su\xc5\xa1ila. Po vrnitvni nazaj na stezo je za\xc4\x8del pridobivati mesto za mestom in postavljati najhitrej\xc5\xa1e kroge dirke, prvega s 1:54,416, kar je bilo pet sekund hitreje od ostalih dirka\xc4\x8dev. Schumacher je namestil pnevmatike za suho stezo v desetem krogu, vodstvo pa je s tem prevzel H\xc3\xa4kkinen, toda le za krog, kajti tudi on je menjal pnevmatike. Alesijev lov za vrhom je bil le za\xc4\x8dasno prekinjen, ko se je zavrtel ob prehitevanju Pedra Lamyja z Minardijem za petnajsto mesto, toda do desetega kroga se je prebil \xc5\xbee na drugo mesto, ko je po zunanji strani zadnje \xc5\xa1ikane prehitel Hilla. Potem ko je Alesi pokazal, kako hitro se da peljati z gladkimi pnevmatikami za suho stezo, so tudi ostali dirka\xc4\x8di zavili v bokse na menjavo._NEWLINE_V petnajstem krogu sta tr\xc4\x8dila Jordanova dirka\xc4\x8da, Rubens Barrichello se je zavrtel v zadnji \xc5\xa1ikani po tr\xc4\x8denju z mo\xc5\xa1tvenim kolego Irvinom. Pri tem je Barrichello tr\xc4\x8dil v zid in moral odstopiti zaradi po\xc5\xa1kodbe zadnjega krilca. Irvine je bil v dvajsetem krogu ponovno udele\xc5\xbeen v nesre\xc4\x8do na istem mestu steze, tokrat ga je od zadaj zadel Frentzen. Kljub temu je Irvine lahko nadaljeval, Frentzen pa je moral v bokse na menjavo prednjega krilca. V ospredju se je Alesi prible\xc5\xbeeval vodilnemu Schumacherju, tudi ko je le-ta namestil gume za suho stezo. V petindvajsetem krogu, ko je Alesi zaostajal le \xc5\xa1e \xc5\xa1est sekund za Schumacherjem, je moral zaradi okvare diferenciala na svojem dirkalniku Ferrari 412T1 odstopiti. Kasneje so Ferrarijevi mehaniki ugotovili, da je bila za odstop kriva pogonska gred, ki je bila verjetno po\xc5\xa1kodovana ob vrtenju v zgodnjem delu dirke. Schumacher je svoj drugi postanek v boksih opravil v dvaintridesetem krogu, na stezo se je vrnil na drugo mesto za Hilla. V naslednjem krogu je postavil najhitrej\xc5\xa1i krog dirke in \xc5\xa1e krog kasneje ponovno prevzel vodstvo zaradi Hillovega postanka. Za njima sta tretje in \xc4\x8detrto mesto pred svojima postankoma dr\xc5\xbeala H\xc3\xa4kkinen in Coulthard, toda zaradi \xc5\xa1est krogov kasnej\xc5\xa1ega postanka v boksih je Coulthard pridobil mesto proti H\xc3\xa4kkinenu. Po drugih postankih je peto mesto dr\xc5\xbeal drugi Benettonov dirka\xc4\x8d, Johnny Herbert, \xc5\xa1esti pa je bil Irvine. Okoli ovinka Zanka je ponovno pri\xc4\x8delo de\xc5\xbeevati. Williamsova dirka\xc4\x8da sta dr\xc5\xbeala drugo in tretje mesto, dokler ni Hill zletel s steze pri ovinku Zanka 2, dva kroga po svojem postanku v boksih. Pri tem je po\xc5\xa1kodoval nos svojega dirkalnika in se vrnil na stezo na \xc4\x8detrto mesto. Hill je zapeljal na nov postanek v bokse na zamenjavo sprednjega krilca, na stezo se je vrnil na peto mesto, toda zaradi prehitre vo\xc5\xbenje skozi bokse je dobil desetsekundni kazenski postanek v boksih. Coulthard je v ovinku Zanka 2 naredil podobno napako kot mo\xc5\xa1tveni kolega Hill nekaj krogov pred tem, toda uspelo se mu je ogniti ogradi in vrniti na stezo. Toda ob zaviranju pred ovinkom 130R je padel pesek, ki se je tam nabral ob vo\xc5\xbenji po izletni coni, iz stranskih zra\xc4\x8dnikov, zaradi \xc4\x8desar je izgubil nadzor nad dirkalnikom, zletel s steze in obti\xc4\x8dal v pesku. Po radijski zvezi je mo\xc5\xa1tvo sporo\xc4\x8dilo Hillu, naj pospe\xc5\xa1i, preden bo opravil kazenski postanek, toda \xc5\xa1e v istem krogu je v ovinku Zanka zletel s steze in obti\xc4\x8dal v pesku, \xc5\xa1e preden je lahko opravil kazenski postanek. Tudi Blundell, Irvine in Frentzen so v tem ovinku zleteli s steze, toda vsi so se lahko vrnili nazaj in kon\xc4\x8dali dirko. Po te\xc5\xbeavah svojih najresnej\xc5\xa1ih konkurentov, je Schumacher brez te\xc5\xbeav zmagal po triinpetdesetih krogih in dosegel deveto zmago sezone s \xc4\x8dasom 1:36:52,930 Zmaga je ob Herbertovem tretjem mestu ter odstopoma Hilla in Coultharda Benettonu zagotovila konstruktorski naslov prvaka. H\xc3\xa4kkinen je z McLarnom osvojil drugo mesto z dvajsetsekundnim zaostankom, \xc4\x8detrti je bil Irvine z Jordanom, peti Olivier Panis z Ligierom, \xc5\xa1esti pa Mika Salo s Tyrrellom. Blundell, ki je \xc5\xa1tartal iz zadnjega \xc5\xa1tartnega mesta, je s sedmim mestom le za mesto zgre\xc5\xa1il uvrstitev med dobitnike to\xc4\x8dk, za Salom je zaostal le 1,6 sekunde.\n_START_SECTION_\nPo dirki\n_START_PARAGRAPH_\nTo je bila Schumacherjeva zadnja zmaga za Benetton, kajti pred sezono 1996 je prestopil v Ferrari. Herbert je potrdil Schumacherjevo oceno, da je Benettonovo mo\xc5\xa1tvo opravilo odli\xc4\x8dno delo skozi celotno sezono. Ker Hill zaradi odstopa ni opravil svojega kazenskega postanka v boksih, je bilo mo\xc5\xa1tvo Williams kaznovano z 10.000 $ kazni s strani FIA. V intervjuju za revijo Motor Sport je leta 2008 Hill dejal, da je v sezoni 1995, kot celoti, psiholo\xc5\xa1ko popustil pod pritiski. Povedal je \xc5\xa1e, da sta se po njegovem mnenju \xc5\xbee v sezoni 1995 Frank Williams in Patrick Head odlo\xc4\x8dila, da ga bosta za sezono 1997 zamenjala._NEWLINE_Alan Jones, prvak Formule 1 iz sezone 1980, je pohvalil predstavo Alesija kot eno najbolj\xc5\xa1ih vo\xc5\xbeenj v zgodovini Formule 1. Alesi je povedal, da bi se brez okvare vse do konca boril za zmago. Povedal je \xc5\xa1e, da po njegovem mnenju ni prezgodaj \xc5\xa1tartal, le dirkalnik se je premaknil za nekaj centimetrov zaradi klanca. V intervjuju za revijo Autosport leta 2009, je Alesi povedal, da je pred dirko govoril z direktorjem dirke prav glede te\xc5\xbeave zaradi \xc5\xa1tartne vrste na klancu in \xc5\xa1e, da je bil besen zaradi odlo\xc4\x8ditve o kazni.'